PayPal изведе мобилните плащания до рекордни нива – Fintech
November 7, 2017 by Fintech
След забележително тримесечие, което надвиши почти всички показатели, PayPal залага на високи нива. Компанията трансформира пространството на дигиталните плащания по начини, които мнозина не са си и представяли, а тази стратегия й се отплати многократно. PayPal отчете печалба за изминалото тримесечие, надхвърляйки очакванията на анализаторите както в горната, така и в долната граница и повиши прогнозите за цялата година. Инвеститорите приветстваха тези резултати и изпратиха акциите й нагоре.
За последното тричмесечие гигантът отчете 3.24 милиарда долара приходи, което е увеличение с 21% на годишна база и надхвърля прогнозата от 3.14 милиарда долара. Нетният доход на компанията е 380 милиона долара, което от своя страна е 18% повече, спрямо предходното тримесечие, а ръстът на акциите се измерва на 31% и достига 0.46 долара. Не само финансовите резултати изненадаха и зарадваха инвеститорите, PayPal добави рекордните 8.2 милиона активни клиентски акаунти за тримесечието, което е с 88% повече на годишна база, а активността на потребителите нарастна с 218 милиона, включително и 17 милиона търговски сметки. Плащанията продължиха да се покачват и са с 26% повече от предходното тримесечие – 1.9 милиарда трансакции, като активността на клиентите нарастна до 32.8% на годишна база. PayPal е обработила 114 милиарда долара, което също представлява увеличение от 30% спрямо същия период на миналата година. Тук трябва да отбележим, че приблизително 35% от размера на плащанията, или 40 милиарда долара, идват от мобилни устройства, което представлява огромно увеличение от 54% за годината.
Платежният обем на P2P преводите достигна 24 милиарда долара, което е 47% повече, в сравнение с предходните тримесечия. През последните 12 месеца Venmo, Р2Р платформата на PayPal, е обработила 30 милиарда долара, което е със 106% повече на годишна база, а през текущото тримесечие вече има 9 милиарда долара, представляващи 93% увеличение, спрямо същия период на миналата година.
PayPal обаче все още не печели от Venmo и се очаква това скоро да се промени. Главният оперативен директор на компанията, Бил Рейди сподели, че клиентите на услугата вече могат да я използват за плащания при над 2 милиона американски търговци, което е почти навсякъде. Това ще помогне на Venmo да се развие по начин, който ще я напарви пълноценен електронен портфейл. Платформата вече е хит сред младежите, а потенциалът за растеж на приходите от нея е огромен, след като всички те започнат да пазаруват при търговците на дребно. Потребителите на Facebook Messenger в САЩ ще могат да изпращат пари чрез приложението, което разширява партньорството започнато миналата година. Те вече могат да свържат профилите си и да използват PayPal, докато пазаруват в Messenger.
Компанията обяви и ново споразумение, което позволява на клиентите на Skype в 22 държави да си изпращат пари помежду си, чрез приложението и разшири споразумението си с MasterCard в Канада, Европа, Латинска Америка, Карибите, Близкия Изток и Африка. Гигантът завърши и придобиването на Swift Financial, като по този начин регистрира едно от най-силните си тримесечия, от както се превърна в независима компания.